Hlina, Alojz, poslanec NR SR (2014-02-12):
Ďakujem veľmi pekne. Vážené kolegyne, vážení kolegovia, dovoľte mi túto schôdzu, myslím, dvadsiatu deviatu ukončiť týmto mimoriadne dôležitým návrhom zákona. Tak ako sme v decembri končili po povestných koledách, ktoré ste si tu spievali, návrhom, že by sa mala inkorporovať úžera do Občianskeho zákonníka, čo sa vyzerá, že podarí, tak verím a dúfam a prajem aj tomuto návrhu, že ho vykradnete. Čiže ja sa vám ho pokúsim predstaviť a vaši vykrádači Tutanchamónových hrobiek, počúvajte a zapisujte, hej, aby ste vedeli, čo treba vykradnúť. V konečnom dôsledku je to o ľuďoch a tým ľuďom to pomôže, mne to nevadí, vážení. Kľudne to vykradnite! Verím, že to otvoríme ako tému. Podľa mňa veľmi dôležitú tému. Tento návrh zákona hovorí zjednodušene, ako to uviesť? Hovorí o tom, že sme, máme pocit, že aj tá babka, chúďa, z Medzilaboriec, ktorá zažila svet taký, aký zažila, a už jej veľa vecí ubehlo, že bude komfortná s kreditnou kartou a internetbankingom, hej? Vychádzame z tejto nejakej premisy, a keď nie, no tak pomaly, že nech sa dovzdelá. Ja verím, že tu niektorí z vás by to povedali. No žiaľ, takto to nefunguje. Čo tým chcem povedať. Dneska sú poukazované dôchodkové dávky na účet v prípade, že nepožiadate ináč. Kalkuluje sa s tým, že teda banky, samozrejme, sú rady, že sú tieto dôchodkové dávky poukazované na účet, lebo však to nie je málo peňazí, čo spôsobuje to sekundárne v ponímaní tých ľudí. Popud na prijatie novely bol jeden e-mail, ktorý mi prišiel, mi to písal jeden pán, ktorý hovoril, že pred ním v banke stál dôchodca, ktorý si vyberal tri eurá a zaplatil poplatok, teraz neviem, či poviem správne, dve alebo dva eurá? (Reakcia z pléna.) Správne je dve eurá, pardon, ja som tiež od Zvolena. Takže dve eurá, čiže áno, toto bol popud. A naozaj to tak je. Vážení, naozaj to tak je. Ony, tie banky, síce hovoria, že majú senior kontá, ktoré upravujú podmienky, a senior konto ale v zásade hovorí o tom, že tie operácie pokiaľ realizujete internetbankingom, pokiaľ realizujete cez kartu. Ale nenahovárajme si, že títo dôchodcovia sú tak komfortní s týmito modernými nástrojmi bankového styku. Tam je prudký konzervativizmus u veľa ľudí a ja budem posledný, ktorý by sa im smial. Práve naopak. A aj v zásade to chápem, že prudký konzervativizmus v tom, že peniaze doma v kredenci alebo peniaze doma sú dôležité a ísť si do banky vytiahnuť tú hotovosť je tiež dôležité. Nuž ale tie senior kontá a vôbec ten bankový styk hovorí, že pokiaľ si idete vytiahnuť svoje peniaze z banky, tak tú banku prudko obťažujete, vážení! Banku výberom v hotovosti prudko obťažujete. Ja som sa o tom rozprával s jednou bankárkou, ona hovorila, že áno, že to je, oni majú sejfové hospodárstvo, proste je to, ja viem, že je to náročné, ale život nie je zbieranie borúvek, hej. Je to náročné. Čiže oni za to, že si chcete vybrať svoje peniaze, vás spoplatňujú. Ale ja nebudem sa sporiť, že či banka má, alebo nemá právo v niektorých prípadoch to spoplatňovať. Ale je aj úlohou nás zákonodarcov to nejakým spôsobom sa snažiť cizelovať. Znova by som povedal, že je rozdiel bankový, teda podnikateľský styk, ale aj vôbec zarábajúce obyvateľstvo a iné je tá chúďa babka, ktorá si ide vytiahnuť 5 euro na to, aby kúpila sviečky, keď ide na Dušičky na hrob. A z nej, teda z tých piatich eur ešte dve eurá musí zaplatiť poplatok. Tento návrh hovorí, že sa to pokúšame riešiť, a to takým spôsobom, že u poberateľov dôchodkových dávok by mali možnosť alebo existovala by možnosť, že si môžu výbery v hotovosti realizovať, v návrhu je sedem výberov. Ale ja som pripravený o tom diskutovať, môže to byť aj o niečo menej, prípadne o niečo viac. Je to našou, ak prípadne by ste mali záujem na tú tému debatovať, samozrejme, môžme to cizelovať. Návrh je sedem výberov v rámci kalendárneho mesiaca bezplatne. A aby niekto nepovedal, že teda dôchodcovia budú chodiť obťažovať, budú si chodiť vyberať po eure, tak je tam druhé ustanovenie, ktoré hovorí, že výber musí byť minimálne 10 euro, hej? Teraz to je, karty sú na stole a poďte rozprávať, poďte rozmýšľať, že či to je dobrý návrh, alebo nie. Vážení, chudáci dôchodcovia tým, že majú tie maličké dôchodky v banke a keď si ho chcú vytiahnuť, musí zaplatiť pre nich takú rabiácku, rabiácky poplatok, tak čo zvyknú robiť? Nechajú si ich doručovať, to znamená, majú ich v hotovosti alebo si ich vyberajú naraz vo veľkých sumách. Čo ergo pre všelijakých špekulantov a podvodníkov, však to máte denne pomaly v televíznych správach, že kde akého dôchodcu obabrali, okašľali, ja neviem čo. Lebo je predpoklad, že má doma v kredenci, oni tí chudáci tých skrýš veľa nie je, v kredenci, ja neviem kde, nejakú tú hotovosť. Oni tú hotovosť majú práve kvôli tomu, že oni sa boja nechať v banke tie peniaze, lebo keď si ich chcú vybrať, sú zaťažení takýmito poplatkami, resp. keď ich už raz pôjde vybrať, tak si vyberie čo najviac, aby nemusel ísť znova, aby nemusel znova zaplatiť. Pre toho dôchodcu tie dve eurá je veľa. Pre toho dôchodcu dve eurá je veľa. Možno tuná pre kolegov a pre vás slovutných poslancov to je nič, hej? Ale pre tých chudákov núdznych a veľakrát núdznych je dve eurá veľa. Včera, či kedy to bolo, ten prípad pani z tej Štiavničky Liptovskej, kde z 35 euro má vyžiť za mesiac, keď zaplatí elektriku. Zoberte si, že by ona si chodila vyberať do banky, do banky ten biedny dôchodok, čo jej chodí. No ja viem, že tu budú, tretíkrát to dneska poviem a posledný, však už končíme, jak prištipnutí medzi dverami, niekto vykrikovať, že právo na poplatky. Viete, banky majú práva na všeličo a využívajú ich tak, jak treba a k dokonalosti. Takže ony by mali mať aj určité povinnosti vo verejnom záujme. A ja si dovolím tvrdiť, že aj vzhľadom na okolnosti, ktoré poznáme, to znamená, koľkokrát sa dôchodcovia stanú obeťou všelijakých podvodníkov a neviem čoho, je toto vo verejnom záujme, aby sme vyriešili to, aby dôchodcovia neboli nepriamo až priamo nútení mať hotovosť doma, aby ju mali radšej v tej banke. A keby som pokračoval v tom, že ak som sa rozprával s tou pani z banky, ona hovorila, teda že jak ich to obťažuje, že teda tí dôchodcovia by teda chodili a neviem čo. Ja vám poviem, v čom je paradox. Paradox je v tom, že tento návrh v prípade, že prejde aj tým bankárom, tým bankárkam, tým ľuďom v tých pobočkách pomôže, by ste neverili. Lebo tendencia v bankách je dostať sa do virálu, to znamená do virtuálu a kamenné pobočky určitým spôsobom eliminovať a znižovať, lebo však predstavujú náklady. Takže ja by som, byť teda pani za prepážkou, tak by som až tak nehovoril o obťažujúcom dôchodcovi, ktorý si, chudáčisko, príde raz za týždeň vybrať 15 euro, a jak ju to hrozne obťažuje. Ale ja by som bol širšieho pohľadu a by som povedal, aha, však sekundárne nebudú nám znižovať stavy na pobočke, lebo však nejaká tá práca je. Jeden by nepovedal, však, že to môže mať aj takýto dopad. A ja vám poviem ešte jeden rozmer toho, ktorý si treba uvedomiť, a nevylučujem, že sa mýlim, ale prípadne ma opravte. Bežne, som si pozrel, niekde na úrovni 1,6; ináč to je brutálne číslo; 1,6 je poberateľov dôchodkových dávok, cirka milión je starobných dôchodcov, 250 invalidov, cirka 230 vdovských. Je to hrozné číslo! Si zoberte, že z počtu obyvateľov cirka tretina. Ja som zvedavý, jak tú krajinu chcete ukočírovať, ale nech sa páči, obzvlášť, keď robíte chyby. Čiže ak je 1,6 poberateľov dôchodkových dávok a keby len dvakrát za mesiac išli do banky, tak počítajte spolu so mnou, je to 3,2 milióna mesačne, je to 38, je to skoro 40 miliónov ročne! To by jeden nepovedal, že aký je slušný výnos z dôchodcov. Niekde na úrovni, áno, ten kvalifikovaný odhad je niekde na úrovni cez miliardu korún len na poplatkoch za výber dôchodkových dávok, ktoré sú úplne rabiácky spoplatňované sumou niekde od intervalu 1,5 až 2 eurá. Niekde na úrovni jednej miliardy korún. Čiže z tých biednych dôchodkov ešte jedna miliarda zostáva v bankách. Ja, to iní povedia, ale banky, myslím, že sú v celkom dobrej kondícii a že to ustoja. A znova, keby sme boli národohospodári takí, akí by sme mali byť národohospodári, tak lepšie miliarda medzi dôchodcami, ktorí ju rozpustia aspoň v Jednote na rožky, ako miliarda v bankách, ktorá sa utopí v nejakých úložkách. Takže aj národohospodár by v tejto chvíli mal povedať, že lepšie je táto miliarda medzi ľuďmi, medzi tými dôchodcami, ako keď zostane v banke. Čiže aj národohospodársky pohľad tejto veci sedí. Môžme urobiť fajku. Ale tu je dôležitý a ten akcentujem, to je ten sociálny rozmer. Sociálny rozmer toho, že zdá sa, že banky, im to vyhovuje. Neprídu samy k tomu, že tieto výbery vlastných peňazí v hotovosti zjednodušia. Tak zdá sa, že by sme mali nastúpiť my. A ak vás tieto čísla nepresvedčili, ak vás nepresvedčilo to, že to je dôležité aj kvôli bezpečnosti tých ľudí, že nemusia pracovať s takou hotovosťou, tak nech vás presvedčí aspoň to, že pokiaľ z tej sumy priemerného dôchodku niekde na úrovni 350 euro ten chudák, biedak dôchodca má dať ešte nejakých iks percent podľa toho, ako sa bojí, ako to chodí často vyberať, nech vás aspoň to presvedčí, že je naozaj tento návrh na mieste. Ak ho aj odignorujete, čo predpokladám, že ho odignorujete, tak ho aspoň vykradnite, prosím vás. Dobre, vykradnite ho! Ďakujem.